Lectio Divina

*fuq il-Vanġelu tal-Ħadd*

**4 Ħadd tal-Avvent**

Sena B

Lq 1:26-38

Ġwanni jidher fl-ambjent mimli tensjoni tal-Palestina tal-I seklu, fejn kien hemm stennija qawwija ta’ ħellies tal-poplu miżmum fil-faqar taħt ħakma barranija. Ġwanni jibda jiġbed

Din is-silta ġiet imsejħa “il-bieb tal-Vanġelu”: bl-“iva” ta’ Marija lill-anġlu, is-salvazzjoni mogħtija minn Alla lill-bnedmin tidħol fl-istorja, u minn dak il-ħin l-aħbar it-tajba tal-Feddej tidwi mad-dinja kollha. L-umanità ġdida inawgurata minn Kristu tibda f’Marija. Marija hi l-mara l-ġdida, il-mara tal-Patt il-Ġdid. Marija hi figura ta’ kull min jemmen u tal-Knisja kollha. Dak li seħħ fiha jrid iseħħ f’kull dixxiplu: huma jilqgħu u jnisslu l-Verb, jagħmlu lil Kristu preżenti fid-dinja, fis-smiegħ tal-Kelma u fit-twettieq tar-rieda ta’ Alla. Is-salvazzjoni ta’ kull bniedem hu li jgħix bħal Marija: jgħid iva lill-proposta ta’ mħabba ta’ Alla u jinkarna fil-ħajja tiegħu l-Verb etern tal-Missier.

**v.26: Imbagħad fis-sitt xahar Alla bagħat l-anġlu Gabrijel f’belt tal-Galilija, jisimha Nazaret,**

Is-“sitt xahar” jorbot il-ġrajja ta’ Marija ma’ dik ta’ Eliżabetta, li kellha diġà sitt xhur tqala bi Ġwanni l-Battista (v.36). Il-Battista se jitwield sitt xhur qabel Ġesù u se jkun il-prekursur tal-Messija, dak il jsejjaħ lil Iżrael għall-indiema permezz tal-magħmudija (3,1-18). L-anġlu Gabriel ukoll jgħaqqad dawn iż-żewġ rakkonti flimkien. Fiż-żewġ każijiet, hu se jkun il-mibgħut ta’ Alla. Bħal Marija li hi verġni, Eliżabetta, fix-xjuħija u l-isterilità tagħha se jkollha iben bl-intervent ta’ Alla. Id-dehra ta’ Gabriel lil Marija toħloq kuntrast mad-dehra lil Żakkarija: waħda sseħħ fit-tempju f’Ġerusalemm, il-belt ta’ David, l-oħra sseħħ ‘’il bogħod minn Ġerusalemm, f’art “il-Galilija tal-ġnus” (Mt 4,15). Il-Galilija hi l-aktar reġjun imbiegħed minn Ġerusalemm, il-belt qaddisa. U d-dar ta’ din il-mara ta’ raħal umli kienet ambjent għal kollox differenti mit-Tempju. Nazaret qatt mhi msemmija fl-AT, u mid-dehra ma kellhiex fama tajba meta wieħed iqis il-kumment tar-raba’ vanġelu li jagħmel Natanael għall-provenjenza ta’ Ġesù (Ġw 1,46). Biex iwassal għall-milja l-istorja tas-salvazzjoni, Alla ma jagħżilx iċ-ċentralità ta’ Ġersualemm u s-sagralità tat-tempju, imma jagħżel il-periferija u l-umiltà tal-ħajja kwotidjana fid-dar. U juri lil Marija l-proġett tiegħu ta’ salvazzjoni li dalwaqt iseħħ meta din il-mara kienet għadha ma rrealizzatx il-proġett ta’ ħajjitha. Kif spiss jiġri fl-Iskrittura, Alla jagħżel iċ-ċkejnin biex lilhom jirrivela l-ħniena tiegħu.

In-numru sitta jfakkar fil-jum tal-ħolqien tal-bniedem. It-tħabbira fis-sitt xahar turi li Alla jidħol fil-jum tal-bniedem biex isir kontemporanju tiegħu u jiftaħlu l-aċċess għal dak li hu etern. Fl-istess waqt, in-numru sitta jindika l-imperfezzjoni, li hemm xi ħaġa għadha ma laħqitx il-milja tagħha. Issa, f’Marija, iż-żmien wasal fil-milja tiegħu, wasal biex iseħħ f’Marija (cf. Gal 4,4).

**v.27: għand xebba, mgħarrsa ma’ raġel jismu Ġużeppi mid-dar ta’ David. Dix-xebba kien jisimha Marija.**

Qabel Alla kien wera ruħu lil koppja anzjana. It-tħabbira lil Żakkarija turi li Alla biss jista’ jagħti futur lill-bniedem u jsalva mill-isterilità tal-umanità. Issa Alla juri ruħi lil xebba/verġni (*parthenos*), li rrinunzjat għall-att prokreattiv. U Alla jingħata lilha bħala binha, biex juri li l-futur u s-salvazzjoni tal-bniedem tiġi minnhu biss u hu l-istess salvazzjoni.

Il-verġinità ta’ Marija toħloq mistoqsija dwar il-paternità: min hu verament l-iben mogħti lil Marija? Il-verġinità ta’ Marija turi qabelxejn li dak li jitwieled minnha hu don pur. Il-futur, li permezz tagħha qed jingħata lid-dinja kollha, hu grazzja u don ta’ Alla, anzi hu Alla nnifsu bħala don u grazzja. Il-kapaċità tal-bniedem li jnissel dak li umanament ma jistax jitnissel mhix dik tal-AT, fejn it-tentattiv bla suċċess tal-bniedem fl-aħħar jikseb suċċess. F’Marija m’hemm ebda tentattiv uman. Alla waħdu biss jaġixxi. Min-naħa ta’ Marija hu jsib ubbidjenza u akkoljenza. Il-verġinità hawn tfisser l-akbar attitudni tal-bniedem: il-passivita u l-faqar sħiħ ta’ min jirrinunzja għall-azzjoni tiegħu biex iħalli l-post għall-aġir ta’ Alla. Din hi l-fidi. Marija tirrealizza l-misteru tal-fidi: tilqa’ lil Alla kif hu. Hi ssir figura ta’ kull bniedem u tal-Knisja li, permezz tal-fidi, tnissel dak li ma jistax jitnissel: Alla nnifsu. L-atteġġjament ta’ Marija hu l-post fejn kull wieħed minna jrid jasal: hi l-fidi pura li tiġbed fina l-feddej. Il-fidi tfarrak il-limiti imposti min-natura biex tagħmilna kapaċi ta’ Alla (*homo capax Dei* – Santu Wistin).

Marija hi mgħarrsa lil Ġużeppi, “mid-dar ta’ David”. Il-ġeneoloġija, tant importanti f’Iżrael, tgħaddi l-wegħda ta’ Alla minn nisel għal nisel. David, li ried jibni dar lil Alla, Alla jwiegħdu li jibnilu dar (cf. 2 Sam 7) fejn hu jgħammar għal dejjem. Din id-dar hi Marija. L-isem tal-għarus hu Ġużeppi, li jfisser “mhux li Alla jżid/ikattar”. Permezz ta’ Marija, Alla jżid lilu nnifsu bħala Iben lil Ġużeppi. Għaż-żgħorija u l-umiltà tagħha, Marija se ssir omm Iben Alla l-Għoli.

**v.28: L-anġlu daħal għandha u qalilha: “Sliem għalik, mimlija bil-grazzja, il-Mulej miegħek.”**

Ir-rakkont hu dominat kollu kemm hu mill-motiv tal-ferħ li ġej mill-imħabba gratuwita ta’ Alla. Dan hu ċar sa mill-ewwel kelmiet li l-anġlu, messaġġier ta’ Alla (Alla hu l-aġent moħbi ta’ din l-aħbar), jagħti lil Marija. Qabelxejn, l-anġlu jistieden lil Marija biex tifraħ: fid-dawl ta’ testi mill-Antik Testment (Sof 3,14-17; Ġoel 2,21ss; Żakk 9,9 – fil-verżjoni tas-Settanta), it-tislima *chaire* tista’ tinqara bħala “ifraħ”. Fit-testi profetiċi, it-tislima kienet magħmula lil “bint Sijon”, Ġerusalemm. Jidher għalhekk li Marija hi meqjusa bħala r-rappreżentanta tal-Poplu ta’ Alla li qed jistenna t-twettieq tat-tamiet messjaniċi. Din hi l-ewwel aħbar li Marija tirċievi, qabel ma tiġi magħmula parteċipi tal-proġett li Alla għandu għaliha. Qabel ma jsejjaħ għal missjoni, Alla jistieden għall-ferħ. L-“aħbar tajba” dejjem tiġi qabel il-missjoni.

Il-kontenut tal-aħbar it-tajba jiġi ppreżentat dritt wara: iċ-ċertezza tal-preżenza ta’ Alla u l-imħabba tiegħu gratuwita u fidila. Skont l-anġlu, Marija hi mimlija b’din l-imħabba ta’ Alla. Il-kelma *kecharitomene* tindika l-imħabba gratuwita. Il-forma tal-verb hi fil-passiv: is-suġġett hu Alla. U l-verb fil-perfett jindika li azzjoni, magħmula fil-passat, tinsab ukoll fil-preżent. F’ċertu sens, nistgħu ngħidu għal Marija li hi “maħbuba b’mod gratuwitu u b’mod kontinwu”. Il-motiv tal-grazzja jerġa’ jissemma aktar ’il quddiem: “sibt grazzja quddiem Alla”. Din hi espressjoni li fl-AT tindika favur assolut fil-konfront ta’ xi ħadd. F’Ester 7,3 tindika l-attenzjoni li r-re Assweru għandu fil-konfront tar-reġina Ester, tant li lest jagħtiha nofs is-saltna tiegħu. Marija hi oġġett ta’ attenzjoni simili, kollha delikatezza u disponibiltà min-naħa ta’ Alla. Alla jara s-sbuħija ta’ Marija, is-sbuħija tal-qalb tagħha, u jagħtiha l-imħabba gratuwita tiegħu b’mod sħiħ. U l-ewwel sinjal ta’ din l-imħabba gratuwita hi l-preżenza ta’ Alla nnifsu: “il-Mulej miegħek”. Din hi wegħda li nsibuha bosta drabi fl-AT: lil Mosè (Eż 3,11-12), lil Gidgħon (Mħall 6,11-16), lil David (2 Sam 7,3). Meta jagħti missjoni, Alla jassigura dejjem il-preżenza tiegħu.

**v.29-33: Hi tħawdet ħafna għal dan il-kliem, u bdiet taħseb bejnha u bejn ruħha x’setgħet qatt tfisser din it-tislima. Iżda l-anġlu qalilha: “Tibżax, Marija, għax inti sibt grazzja quddiem Alla. Ara, inti se tnissel fil-ġuf u jkollok iben u ssemmih Ġesù. Hu jkun kbir, u jkun jissejjaħ Bin l-Għoli. Il-Mulej Alla jagħtih it-tron ta’ David missieru u jsaltan għal dejjem fuq dar Ġakobb, u ma jkunx hemm tmiem għas-saltna tiegħu.”**

Quddiem dan kollu, ir-reazzjoni ta’ Marija hi t-taħwid, flimkien mad-djalogu interjuri (*dialoghizomai*) ta’ min irid jifhem aktar misteru li jħalliha perplessa u mimli mistoqsijiet. Wara t-tislima biex ma tibżax, l-anġlu jispjega s-sens taż-żjara tiegħu u tat-tislima li għamlilha: “Inti se tnissel...” Dik it-tarbija li se titwieled minnha se jkun ifisser it-twettieq tal-wegħdiet magħmula lil Iżrael permezz tal-familja ta’ David: “Alla jagħtih it-tron ta’ David...” (2 Sam 7,12-26).

**v.34: Iżda Marija qalet lill-anġlu: “Kif ikun dan, ladarba ma nagħrafx raġel?”**

Għal darb’oħra Marija tagħmel mistoqsija: “Kif ikun dan?” Il-mistoqsija mhix espressjoni ta’ nuqqas ta’ fidi minn Marija. Bil-maqlub, hi tixtieq issir taf aktar il-misteru li tqiegħed quddiemha. Ir-reazzjoni ta’ Marija hi differenti minn dik ta’ Żakkarija (Lq 1,18) li, għat-tħabbira tat-twelid ta’ Ġwanni, juri nuqqas ta’ fidi, meta jistaqsi: “kif inkun żgur minn dan?”

**v.35-37: Wieġeb l-anġlu u qalilha: “L-Ispirtu s-Santu jiġi fuqek, u l-qawwa tal-Għoli tixħet id-dell tagħha fuqek. U għalhekk dak li jitwieled minnek ikun qaddis, u jissejjaħ Bin Alla. Ara, il-qariba tiegħek Eliżabetta, fi xjuħitha, hi wkoll nisslet iben fil-ġuf, u ġa għandha sitt xhur dik li għaliha kienu jgħidu li ma jistax ikollha tfal, għax għal Alla ma hemm xejn li ma jistax isir.”**

Wara li jfisser kif it-tnissil se jsir bil-qawwa tal-Ispirtu s-Santu (hawn l-Ispirtu s-Santu hu mistqarr bħala l-qawwa kreatriċi u vivifikant ta’ Alla, kif diġà nsibu fl-AT: cf. Ġen 1,2; Salm 104,30), l-anġlu joffri lil Marija sinjal tal-qawwa divina li diġà ġiet manifestata f’qariba tagħha (“Ara, il-qariba tiegħek Eliżabetta...”). L-istqarrija “Għal Alla ma hemm xejn li ma jistax isir” tfakkar kif din l-onnipotenza ta’ Alla kienet diġà ntweriet fil-passat fit-tnissil mirakoluż ta’ Iżakk (cf. Ġen 18,14).

**v.38: Imbagħad qalet Marija: “Ara, jiena l-qaddejja tal-Mulej: ħa jsir minni skont kelmtek!” U l-anġlu telaq minn quddiemha.**

Quddiem dawn l-aħħar kelmiet tal-anġlu, Marija toffri d-disponibiltà kollha tagħha lill-proġett ta’ Alla: “Ara, jiena” (*Hawn jien*). Din il-frażi qasira turi l-prontezza tal-ubbidjenza. Skont il-Bibbja, “hawn jien” turi l-identità tal-bniedem quddiem Alla. Jekk Alla jippreżenta lilu nnifsu bħala “il-Mulej miegħek”, il-bniedem li jwieġeb lil Alla jistqarr l-“hawn jien” tiegħu, li hu lest quddiem il-kelma tiegħu.

“Ħa jsir minni skont kelmtek” għandha sfumatura ta’ xewqa mimlija ferħ. L-ubbidjenza ta’ Marija hi waħda ferrieħa. Hi t-tweġiba naturali għall-ferħ tal-laqgħa ma’ Alla li jsalva. Hi ubbidjenza marbuta mhux biss ma’ twettieq ta’ dmir, imma tal-ħajja kollha. Marija għalhekk tagħraf lilha nfisha bħala “qaddejja”, kelma li fl-Iskrittura tindika lil dawk kollha li, meta jirċievu missjoni minn Alla, isiru strument ta’ grazzja f’idejn Alla għas-salvazzjoni tal-bnedmin (Mosè, David, il-Qaddej Sofferenti...). Grazzja u missjoni jidhru għalhekk żewġ kelmiet korrispondenti, żewġt uċuħ tal-istess gratuwità. L-imħabba gratuwita li wieħed jirċievu jrid jagħtiha b’mod gratuwitu. Marija ssir għalhekk figura tal-Knisja u ta’ kull bniedem, figura tilma tal-“vanġelu”, li hu l-aħbar it-tajba tal-imħabba gratuwita ta’ Alla għal kull bniedem. Dik l-imħabba gratuwita li timbotta lil Alla jidħol fl-istorja biex jagħmilha storja ta’ salvazzjoni trid issir l-istess imħabba li timbotta l-qaddejja tiegħu biex iressqu l-istorja tal-bnedmin quddiem Alla, li fih biss jitwettqu x-xewqat tal-umanità.